**Pályázati kiírás**

***A BUDAPESTI ROMÁK TÖRTÉNETE***

**kutatói ösztöndíj elnyerésére**

Budapest Főváros Levéltára és Budapest Főváros Önkormányzata 2023-ban kutatói ösztöndíjat hirdet szakirányú MA-diplomával vagy doktori (PhD) fokozattal rendelkező kutatók számára. Az ösztöndíjprogram célja, hogy a kutatók figyelmét a budapesti romák eddig alig ismert múltjára irányítsa, elősegítse a témára vonatkozó források feltárását és feldolgozását, támogassa a feltárt forrásokra épülő kiemelkedő minőségű tudományos munkák elkészítését.

Az ösztöndíj szakmai és adminisztratív lebonyolítását Budapest Főváros Levéltára végzi. A pályázaton nyertes személyekkel megbízási szerződést köt a támogatott feladat elvégzésére.

A meghirdetett ösztöndíj célja kifejezetten történeti irányultságú, történeti forrásbázison és történettudományi módszerekkel folytatott kutatások támogatása. A kiírás ugyanakkor támogatja az interdiszciplináris megközelítések alkalmazását, amennyiben azok elősegítik a történettudomány számára releváns eredmények elérését. A pályázatban be kell mutatni a pályázatban a pályázó eddigi tudományos munkásságát, amely igazolja, hogy rendelkezik a történettudományi kutatások végzéséhez szükséges ismeretekkel és kutatási tapasztalatokkal.

Az ösztöndíj időtartama 24 hónap, a támogatható pályázatok száma legfeljebb 5. Az ösztöndíj összege havonta bruttó 150 ezer forint.

A támogatott pályázó a szerződés aláírásával vállalja, hogy a támogatási időszak alatt a kutatási tervben vállalt feladatokat kiemelkedő tudományos színvonalon elvégzi, a kutatás előrehaladásáról félévente írásos beszámolót készít az ösztöndíj kuratóriuma számára; valamint a támogatási időszak félidejében és végén a kuratórium által szervezet workshopon, illetve tudományos konferencián a kutatás állását (részeredményeit), illetve eredményeit a szakmai közönségnek bemutatja; a támogatási időszak végén a kutatási tervben vállalt formában eredményeit közzéteszi.

Az MA-diplomával rendelkező támogatottak esetében a kuratórium témavezetőt kér fel a pályázó munkájának szakmai támogatására. A támogatott vállalja, hogy a tervezett kutatás folytatása során a felkért témavezetővel együttműködik. A pályázó pályázatában javaslatot tehet a témavezető személyére, akinek rendelkeznie kell legalább doktori (PhD vagy CSc) fokozattal, a pályázó témájához illeszkedő tudományos tevékenységgel és egyetemen, kutatóintézetben vagy a kutatási terv szerint releváns közgyűjteményben (levéltár, múzeum, könyvtár) szerzett legalább 5 éves tudományos kutatói tapasztalattal.

**Az ösztöndíj elnyerésére benyújtandó kutatási tervvel kapcsolatos tartalmi elvárások**

1. A kutatás tárgyának illeszkednie kell a *„budapesti romák története”* tematikába.
2. A kutatásnak levéltári és más, jól körülhatárolható történeti forrásbázison kell alapulnia. A pályázatban elvárás a forrásbázis bemutatása.
3. A pályázatban meg kell határozni a tervezett kutatás számszerűsíthető eredményeit. Ez lehet akár monográfia, szaktanulmányok, adatbázis vagy egyéb, tudományosan értékelhető eredmény. A vállalást számszerűsíteni kell a pályázatban, azaz meg kell adni például a várható leütésszámot (kéziratok esetén), a várható rekordszámot (adatbázis esetén), illetve a tervezett eredménynek megfelelő értékeket. A vállalásnak összhangban kell állnia a pályázatban megfogalmazott kutatási tervvel.
4. A pályázatban meg kell határozni a kutatás mérföldköveit, amelyek megvalósulásáról / állásáról az ösztöndíjasnak félévente be kell számolnia. A féléves beszámolók benyújtása és a kuratórium általi elfogadása az ösztöndíj folyósításának feltétele. Hangsúlyosan kell szerepeltetni a mérföldkövek között a támogatási időszak félidejére várható eredményeket, amelyeket egy workshop keretében be is kell mutatni.
5. A pályázatnak tartalmaznia kell a pályázó eddigi tudományos munkásságának a bemutatását. MA végzettséggel rendelkező pályázók esetében lehetőség van emellett ajánlás benyújtására is (például szakdolgozati, doktori témavezető részéről). Az ajánlásnak ki kell térnie a pályázó szakmai tapasztalatára, képességeire.

**A pályázat benyújtásának személyi feltételei**

Az ösztöndíjra pályázhat az a felsőfokú végzettséggel rendelkező, büntetlen előéletű személy, aki

* a pályázat benyújtásakor még nem töltötte be a 45. életévét (gyermekneveléssel töltött időszak esetén az életkori határ az igazoltan otthon töltött időtartammal növekszik)
* a pályázat benyújtásakor még nem szerezte meg az MTA doktora címet.

***A pályázat benyújtására*** 2023. október 10., kedd éjfélig van lehetőség kizárólag elektronikus úton a [titkarsag@bparchiv.hu](mailto:titkarsag@bparchiv.hu) ímélcímen keresztül. A pályázati adatlapot kérjük aláírni és szkennelt formában VAGY elektronikus aláírással (pl. ügyfélkapun keresztül elérhető AVDH aláírással) ellátva benyújtani.

A levél tárgy mezőjében szerepeljen a *„Pályázat – A budapesti romák története”*. A pályázati anyag beérkezését minden esetben válaszlevélben visszaigazoljuk, annak elmaradása esetén az alább megadott telefonszámon érdeklődjön a küldemény megérkezéséről. Kizárólag magyar nyelven elkészített pályázati anyagot tudunk befogadni.

**A benyújtott pályázat akkor érvényes, ha a pályázó csatolja**

1. a pályázati adatlapot,
2. szakmai önéletrajzát,
3. MTMT-alapú publikációs jegyzékét,
4. diplomájáról és, ha van, tudományos fokozatáról szóló oklevél egyszerű másolatát,
5. a büntetlen előéletről szóló és a megismerési nyilatkozatot.

A hiányosan megküldött pályázatok elbírálására nem kerül sor, hiánypótlásra nincs lehetőség, a megküldött pályázati anyagokat a jogszabályoknak megfelelően, az adatvédelmi tájékoztatóban leírtak szerint kezeljük és őrizzük meg.

***Eredményhirdetés:*** 2023. november 3.

A pályázat eredményéről szóló döntés ellen érdemi jogorvoslatnak helye nincs.

***Megvalósítási időszak:*** 2024. január 1. – 2025. december 31.

A támogatott pályázókkal történő szerződéskötéshez szükséges három hónapnál nem régebbi erkölcsi bizonyítvány és a végzettséget vagy tudományos fokozatot igazoló oklevél eredetiben történő bemutatása.

A megvalósítási időszakban az ösztöndíj folyamatos folyósításának feltétele a támogatási szerződésben vállalt kritériumok teljesítése:

* a pályázatban vállalt mérföldkövek teljesítése és az erről szóló féléves beszámolók benyújtása,
* MA diplomával rendelkező pályázó esetében a témavezetővel való kapcsolattartás és a féléves beszámolók témavezető általi ellenjegyzése,
* részvétel a félidei workshopon, illetve a megvalósítási időszak végi konferencián.

A pályázattal kapcsolatosan további információ kérhető:

Hermann István +36-1-298-7697; [hermanni@bparchiv.hu](mailto:hermanni@bparchiv.hu);

Rácz Attila +36-1-298-7552; [racza@bparchiv.hu](mailto:racza@bparchiv.hu);

Budapest, 2023. augusztus 1.

Címlap 